บลจ.กสิกรเสิร์ฟตราสารหนี้6เดือนชู2%ต่อปี
บลจ.กสิกรไทย ส่งกองทุน 6 เดือนขายต่อ จับคู่พันธบัตรรัฐบาลไทยกับเงินฝากประจำเอมิเรตส์ หลังส่ง 2 กองทุนแรกขายดี 1.7 หมื่นล้านบาท
13 ม.ค. 2554

บลจ.กสิกรไทย ส่งกองทุน 6 เดือนขายต่อ จับคู่พันธบัตรรัฐบาลไทยกับเงินฝากประจำเอมิเรตส์ หลังส่ง 2 กองทุนแรกขายดี 1.7 หมื่นล้านบาท
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย  เปิดเผยว่า  ผลจากกองทุนเปิดเค ตราสารหนี้ 6 เดือน เอส (KFI6MS) และกองทุนเปิดเค พันธบัตร 3 เดือน แอล (KGB3ML) ลงทุนสั้นๆ  ซึ่งบริษัทเสนอขายไปในสัปดาห์แรกของปี 2554 ได้รับการตอบรับจากผู้ลงทุนอย่างดีมียอดลงทุนร่วม 17,000 ล้านบาท  บลจ. กสิกรไทย จึงเสนอขายกองทุนตราสารหนี้ประเภทกำหนดอายุโครงการกองทุนใหม่ คือ กองทุนเปิดเค ตราสารหนี้ 6 เดือน ที (KFI6MT) ขนาดกองทุน 5,000 ล้านบาท  ในวันที่ 13-19 ม.ค.2554 ลงทุนขั้นต่ำ 10,000 บาท 
“กองทุน KFI6MT ที่เราเสนอขาย มีอายุโครงการประมาณ 6 เดือน ประมาณการผลตอบแทนหลังหักค่าใช้จ่ายกองทุนที่ 2.00% ต่อปี ยังคงมุ่งลงทุนในพันธบัตรรัฐบาลไทย 6 เดือน และเงินฝากประจำ    6 เดือนของธนาคาร Union National Bank (UNB) สหรัฐอาหรับเอมิเรตส์ ซึ่งให้โอกาสรับผลตอบแทนในอัตราที่น่าสนใจ และผู้ลงทุนยังคลายกังวลเรื่องความเสี่ยงจากอัตราแลกเปลี่ยนได้ เนื่องจากกองทุนมีนโยบายป้องกันความเสี่ยงจากอัตราแลกเปลี่ยนทั้งจำนวน”นายพัชรกล่าว 
สำหรับธนาคาร Union National Bank (UNB) สหรัฐอาหรับเอมิเรตส์ ซึ่งเป็นธนาคารพาณิชย์ที่มีขนาดใหญ่เป็นอันดับที่ 7 ของประเทศ โดยมีรัฐบาลอาบูดาบีถือหุ้นใหญ่ประมาณ 50 % และ รัฐบาลดูไบถือหุ้นอีกประมาณ 10 %  ได้รับอันดับเครดิตเรตติ้ง A+ จาก Fitch 
นายพัชร กล่าวว่า นอกจากโอกาสรับผลตอบแทนจากการลงทุนในกองทุน KFI6MT แล้ว  เมื่อกองทุนครบอายุ บลจ. กสิกรไทยจะนำเงินค่าขายคืนหน่วยลงทุนไปซื้อกองทุนเปิดเค ตลาดเงิน  (K-MONEY) ให้โดยอัตโนมัติ  ซึ่งถือเป็นอีกทางเลือกในการลงทุนที่เพื่อให้ผู้ลงทุนมีโอกาสรับผลตอบแทนที่น่าสนใจกว่าดอกเบี้ยเงินฝากอย่างต่อเนื่อง